2 Veigauna
Chapter 10
Sa lako ki Sikemi o Reopoame, ni ra sa lako kece kina na Isireli me ra buli koya me tui.
2 Sa yaco, ni sa rogoca o Jeropoame na luve i Nabati (e a tiko mai Ijipita, ni a dro mai vei Solomoni na Tui), sa biuti Ijipita ka lesu tale mai o Jeropoame.
3 Era sa qai talatala vei koya ka kacivi koya. O Jeropoame kei ira kecega na Isireli era sa lako mai ka vosa vei Reopoame, ka vaka,
4 "O tamamu e a vakabibitaka na neimami i colacola; ia oqo, mo vaka-mamadataka na veiqaravi oca kei nai colacola bibi e tauca tu vei keimami o tamamu, ka keimami na qaravi iko."
5 Sa tukuna vei ira o koya, "Mo ni lesu tale mai vei au ni oti e tolu na siga." Era sa lako yani na tamata.
6 Sa qai veivosaki na tui o Reopoame kei ira na qase era a tu e na matai Solomoni na tamana ni se bula tiko, ka tukuna, "O ni na vakasalataki au vakacava me'u sauma kina na veika era a tukuna vei au na tamata oqo?"
7 Era sa vosa vua, ka vaka, "Kevaka o sa yalovinaka vei ira na tamata oqo, ka vakalomavinakataki, ka tukuna na vosa vinaka vei ira, era na nomu tamata me sega ni mudu."
8 Ia e sega ni via ciqoma nai vakasala era sa solia vua na qase, ka la'ki veivosaki kei ira na cauravou era a tubu vata cake mai, era tu e matana.
9 Ka sa tukuna vei ira, "Nai vakasala cava o ni na solia vei au? Me da na sauma vakacava vei ira oqo era sa tukuna vei au, ka vaka, 'Mo vakamamadataka nai colacola ka biuta tu vei keimami o tamamu'?"
10 Era sa qai tukuna vua o ira na cauravou ka tubu vata mai kei koya, ka vaka, "Mo vosa vakaoqo vei ira na tamata era a vosa vei iko, ka vaka, 'O tamamu e vakabibitaka na neimami i colacola, mo vakamamadataka o iko' – mo qai tukuna vei ira: 'Nai qaqalo ni ligaqu lailai e vavaku cake mai na toloi tamaqu!
11 'Ia oqo, ni sa bibi na veika e biuta vei kemuni o tamaqu, au na vakaikuritaka na nomuni i colacola; o tamaqu e a vakanakuitataki kemuni e na dali, ia au na vakanakuitataki kemuni e na wa qaliqali!'"
12 Ia o Jeropoame kei ira kecega na Isireli era sa lako mai vei Reopoame e nai katolu ni siga, me vaka e a vakarota na tui, ka vaka, "Mo ni lesu tale mai e nai katolu ni siga."
13 Sa qai sauma vakaukauwa vei ira o koya na tui. Na Tui o Reopoame e a sega ni via rogoca na nodra i vakasala na qase,
14 K a vosa vei ira me vaka na nodra i vakasala na cauravou, ka vaka, " O tamaqu e a vakabibitaka na nomuni i colacola, ia au na vakaikuritaka; o tamaqu e a vakanakuitataki kemuni e na dali, ia au na vakanakuitataki kemuni e na wa qaliqali!"
15 Ia na tui sa sega ni via rogoci ira na tamata; ni sa vu mai vua na Kalou na veisau ni veika e yaco oqo, me vakayacori kina na vosa i Jiova, o koya sa cavuta o Koya e na ligai Eaija na kai Siloni vei Jeropoame na luve i Nabati.
16 Ni ra sa kila kecega na Isireli ni sega ni via rogoci ira o koya na tui, era sa sauma vua na tui, ka vaka: "Na cava sa neimami mai vei Tevita? Sa sega na neimami i votavota mai vua na luve i Jese. Na tamata kecega ki na nona vale laca, Kemuni na Isireli! Ia oqo mo qai raica na nomu vuvale, o iko Tevita!" Ia era sa dui lako na Isireli ki na nodra dui vale laca.
17 Ia o Reopoame sa lewa vei ira na luve i Isireli era tiko e na veikoro vaka – Juta.
18 O Reopoame na tui sa qai talai Etorami yani, o koya e qarava tiko nai yau; ia era sa vakaviriki koya e na vatu o ira na luve i Isireli, ka sa mate. Sa mani vodoka vakatotolo na nona qiqi o Reopoame na tui me dro yani ki Jerusalemi.
19 Sa yaco me ra vuki tani tiko na Isireli mai na vale i Tevita me yacova na siga oqo.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn